**LĒMUMS**

Liepājā

|  |  |
| --- | --- |
| 2024. gada 25. janvārī |  Nr.6/1(prot. Nr.1, 6.§) |

Par Liepājas pirmsskolas izglītības

iestāžu “Gulbītis” un “Gailītis”

apvienošanu

Valsts pārvaldes iekārtas likuma 10. panta desmitā daļa nosaka, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju.

 Pašvaldību likuma 10. panta pirmās daļas 8. punkts noteic, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir izveidot un reorganizēt pašvaldības administrāciju, tostarp izveidot, reorganizēt un likvidēt tās sastāvā esošās institūcijas, kā arī izdot pašvaldības institūciju nolikumus.

 Atbilstoši Izglītības likuma 17. panta trešās daļas 1. punktam, valstspilsētas pašvaldība, saskaņojot ar Izglītības un zinātnes ministriju, dibina, reorganizē un likvidē vispārējās izglītības iestādes.

Saskaņā ar Valsts pārvaldes iekārtas likuma 15. panta pirmo daļu un 30. pantu, lai pieņemtu lēmumu par pašvaldības iestādes izveidi, reorganizāciju vai likvidāciju, domei jāvērtē iestādes lietderīgums, efektivitāte, funkciju izvērtējums, funkciju un pakalpojumu izmaksu salīdzinājums.

Liepājas valstspilsētas un Dienvidkurzemes novada attīstības programmas 2022.-2027. gadam rīcības virziens RV 7 “Kvalitatīva, pieejama, iekļaujoša izglītība” un uzdevums U 7.1. paredz “Nodrošināt kvalitatīvas un mūsdienu prasībām atbilstošas pirmsskolas, pamatizglītības, vispārējās vidējās un interešu izglītības apguves izvēles iespējas un pieejamību”. Liepājas valstspilsētas pašvaldības dome (turpmāk arī – dome) 2023. gada 21. decembra sēdē apstiprināja Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” (turpmāk – Rīcības programma). Rīcības programmas 7. pielikuma “Motivējošie argumenti Liepājas valstspilsētas vispārējās izglītības iestāžu tīkla attīstības scenāriju ieviešanai” scenārijs paredz pirmsskolas izglītības iestāžu “Gulbītis” un “Gailītis” apvienošanu 2024. gadā. Rīcības programmā ir izvērtēts un atzīts, ka apvienošanas rezultātā tiks nodrošināts efektīvāks administratīvās kapacitātes modelis, kvalitatīvāks iestādes darbs un potenciālais finanšu resursu ietaupījums būtu 15 951 EUR gadā, optimizējot administrācijas kapacitāti.

Lai nodrošinātu Liepājas valstspilsētas pašvaldības finanšu līdzekļu efektīvu izmantošanu, veidotu optimālu un kvalitatīvu izglītības sistēmu, nepieciešams veikt izglītības iestāžu tīkla sakārtošanu, apvienojot pirmsskolas izglītības iestādes, kā rezultātā uz reorganizējamo institūciju bāzes izveidojot jaunu iestādi.

 Pirmsskolas izglītības iestāžu reorganizācijas/apvienošanas mērķis – mācību infrastruktūras atbilstības nodrošinājums mācību procesa vajadzībām, efektīvāks administratīvās kapacitātes modelis, kvalitatīvāks iestādes vadības darbs un potenciāls finanšu resursu ietaupījums, optimizējot administrācijas kapacitāti.

Pamatojoties uz Valsts pārvaldes iekārtas likuma 30. panta otro daļu, 15. panta trešās daļas 2. punktu, Izglītības likuma 17. panta trešās daļas 1. punktu un 23. panta otro un piekto daļu, Vispārējās izglītības likuma 7. panta otro daļu, Pašvaldību likuma 4. panta pirmās daļas 4. punktu un 10. panta pirmās daļas 8., 19. un 21. punktu, atbilstoši domes 2023. gada 21. decembra lēmumam Nr.450/14 “Par Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā”” un izskatot domes pastāvīgās Izglītības, kultūras un sporta komitejas 2024. gada 18. janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Uzsākt Liepājas valstspilsētas pašvaldības pirmsskolas izglītības iestāžu “Gulbītis” (izglītības iestādes reģistrācijas Nr.40900034894; adrese: Evalda Rimbenieka iela 1, Liepāja, LV-3401) un “Gailītis” (izglītības iestādes reģistrācijas Nr.40900008961; adrese: Muitas iela 3, Liepāja, LV-3401) reorganizāciju, tās apvienojot, un uz reorganizējamo iestāžu bāzes izveidot jaunu Liepājas valstspilsētas pašvaldības pakļautībā esošu pirmsskolas izglītības iestādi.

2. Noteikt, ka reorganizācija pabeidzama ne vēlāk kā līdz 2024. gada 30. augustam.

3. Noteikt, ka jaunizveidotā pirmsskolas izglītības iestāde ir reorganizējamo izglītības iestāžu tiesību, lietvedības un arhīva, saistību, t.sk. darba tiesisko attiecību, mantas, finanšu līdzekļu, funkciju, t.sk. izglītības programmu un izglītības programmās uzņemto izglītojamo, pārņēmēja.

4. Uzdot Liepājas Izglītības pārvaldei izveidot reorganizējamo pirmsskolas izglītības iestāžu reorganizācijas komisiju.

5. Uzdot pirmsskolas izglītības iestāžu reorganizācijas komisijai nodrošināt reorganizācijas plāna izstrādāšanu, iekļaujot tajā visu ar reorganizāciju nepieciešamo procesu nodrošināšanu.

6. Uzdot Liepājas Izglītības pārvaldei nekavējoties organizēt šī lēmuma saskaņošanu ar Izglītības un zinātnes ministriju.

7. Uzdot pirmsskolas izglītības iestāžu “Gulbītis” un “Gailītis” vadītājām divu nedēļu laikā no dienas, kad saņemts saskaņojums no Izglītības un zinātnes ministrijas, informēt izglītības iestāžu darbiniekus, izglītojamos un izglītojamo likumiskos pārstāvjus par izglītības iestāžu reorganizāciju.

8. Uzdot Liepājas Izglītības pārvaldei sniegt informāciju attiecīgajām institūcijām un personām, kuras skars šis process, sniegt atbalstu apvienošanas procesā iesaistītajām pusēm.

9. Uzdot Liepājas Izglītības pārvaldei līdz 2024. gada 1. jūlijam nodrošināt attiecīga domes lēmuma projekta par jaunās izglītības iestādes nosaukumu un nolikumu iesniegšanu apstiprināšanai Liepājas valstspilsētas pašvaldības domē.

10. Uzdot Liepājas Izglītības pārvaldei nodrošināt jaunās izglītības iestādes reģistrēšanu Izglītības iestāžu reģistrā normatīvajos aktos noteiktajā kārtībā.

11. Uzdot Liepājas Izglītības pārvaldei organizēt amata konkursu uz jaunās izglītības iestādes vadītāja amatu un iesniegt domē lēmuma projektu apstiprināšanai.

12. Lēmums stājas spēkā ar dienu, kad saņemts saskaņojums no Izglītības un zinātnes ministrijas.

13. Liepājas valstspilsētas pašvaldības izpilddirektoram kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | pirmsskolas izglītības iestādei “Gailītis”, pirmsskolas izglītības iestādei “Gulbītis”, Liepājas Izglītības pārvaldei, Juridiskajai daļai |